text: Ni-årig cyklist påkørt i morgentrafikken: Drengen er uskadt
  13 december 2016 kl. 09.50
  Sydøstjyllands Politi oplyste tidligere på dagen, at en ni-årig dreng tirsdag morgen blev påkørt af en personbil. Drengen er uskadt, oplyser politiet.
  Tirsdag morgen kort før klokken otte blev en ni-årig dreng påkørt af en personbil. Drengen ville krydse Egebjergvej – Hanstedvej i Egebjerg nord for Horsens, da uheldet skete. Det oplyser Sydøstjyllands Politi til TV SYD.
  Drengen blev kørt med politieskorte til Aarhus Universitetshospital, men undersøgelser har vist, at han ikke er kommet noget alvorligt til.
  - Det lykkelige er, at han er uskadt, siger vagtchef ved Sydøstjyllands Politi, Flemming Lau, til TV SYD.
  Politiet har indtil videre kun sparsomme oplysninger om selve uheldet. De ved derfor endnu ikke, hvordan uheldet skete.
  
  